Sanger sterf in motorongelukJacques de Coning (Foto: Jacques de Coning/Facebook) Die sanger Jacques de Coning is Sondagoggend oorlede in ŉ motorongeluk. Jeanné Meiring, ŉ vriendin van die gesin, het aan Maroela Media gesê die gesin versoek in hierdie stadium privaatheid om Jacques se afsterwe te probeer verwerk. Jacques was veral bekend vir sy vrolike vertolking van bekende FAK-liedjies. Van sy grootste treffers was “Girl van die Klein Karoo” (2001) en “Grootvoël Paradys” (2006). Hy het ook verskeie toekennings al ontvang vir sy bydrae tot Afrikaanse musiek. Jacques en sy vrou Lynette het hul seun Basil (24) in September 2014 aan die dood afgestaan tydens ŉ ongeluk in Port Elizabeth in die Oos-Kaap, nie te ver van waar Jacques vanoggend verongeluk het nie. Jacques se publisiteitsbeampte, Lydia Winchester, het bevestig die ongeluk het omstreeks 10:30 gebeur tussen Alexandria en Bushmans River in die Oos-Kaap. Hy was alleen in die motor toe hy reg van voor met ‘n aankomende motor gebots het. “Sy saggeaarheid en nederigheid sal ons altyd bybly en hy los ‘n groot leemte in die Afrikaanse musiekbedryf,” het sy gesê. *Daar word op Vrydag, 21 Junie om 21:00 ŉ konsert van Jacques de Coning op kykNET NOU, DStv kanaal 146 uitgesaai, Jacques De Coning: Afrikaans My Trots.